b'\n_START_ARTICLE_\nMole (yunit)\n_START_PARAGRAPH_\nAng mole ay ang\xc2\xa0batayang-panukat ng\xc2\xa0Internasyonal na Sistema ng mga Yunit (SI) para sa dami ng espesye. Ito ay itinukoy bilang ang dami ng elementaryang entidad ng isang kemikal na sangkap na katumbas ng dami ng mga atomo\xc2\xa0sa 12 gramo ng carbon-12\xc2\xa0(\xc2\xb9\xc2\xb2C). Ang bilang na ito ay ipinahayag sa pamamagitan ng konstant na\xc2\xa0Avogadro\xc2\xa0na nagkakahalaga ng 6.022140857(74)\xc3\x9710\xc2\xb2\xc2\xb3\xc2\xa0mol\xe2\x81\xbb\xc2\xb9. Ang mole ay isa sa mga\xc2\xa0batayang yunit ng SI, at may simbolong\xc2\xa0mol. _NEWLINE_Sa kimika, ang\xc2\xa0mole ay may malawak na gamit bilang isang paraan na nagsasaad ng dami ng reactant at produkto ng reaksiyong kimikal.\xc2\xa0Halimbawa, sa reaksiyong\xc2\xa02 H\xe2\x82\x82 + O\xe2\x82\x82 \xe2\x86\x92 2 H\xe2\x82\x82O, nagpapahiwatig na nakabubuo ng 2 mol ng tubig (H\xe2\x82\x82O) ang reaksiyon sa pagitan ng 2 mol ng\xc2\xa0dihidroheno\xc2\xa0(H\xe2\x82\x82) at 1 mol ng dioksiheno\xc2\xa0(O\xe2\x82\x82).\xc2\xa0Maaari ring gamitin ang mole bilang pambilang ng dami ng mga atomo, iono, o iba pang mga elementaryang entidad sa isang ibinigay na sampol ng anumang sangkap. Gamit din ang yunit na ito upang maihayag ang konsentrasyon ng isang solusyon sa molaridad, na nakatukoy bilang ang dami ng mga mole ng tunaw na sangkap kada litro ng solusyon._NEWLINE_Ang bilang ng mga molekyul kada isang mole ay tinatawag bilang konstant ni\xc2\xa0Avogadro. Ito ay nakatukoy bilang ang masa ng 1 mole (sa yunit na gramo) ng isang sangkap na nakabase sa relatibong masang molekyular (relative molecular mass) ng sangkap.\xc2\xa0Halimbawa, dahil ang relatibong masang molekyular ng tubig ay 18.015, ang 1 mole ng tubig ay may bigat (masa) na 18.015 gramo._NEWLINE_May ilang mga kimiko\'t kimika na ipinagdiriwang ang ika-23 ng Oktubre bilang "Mole Day" sa karangalan ng mole (mula sa 10\xc2\xb2\xc2\xb3 ng konstant ni Avogadro).\xc2\xa0May ilan din namang ipinagdiriwang ito sa tuwing ika-6 ng Pebrero at ika-2 ng Hunyo.'